CONSILIUL LOCAL AL MUNICIPIULUI CRAIOVA

HOTĂRÂREA NR.29
Consiliul Local al Municipiului Craiova întrunit în şedinţa ordinară din data de 31.07.2008.

Având în vedere raportul nr. 97591/2008 al Direcţiei Proiecte, Programe, Tehnică şi Investiţii prin care se propune aprobarea listei proiectelor selectate de comisia de evaluare epntru finanţarea de la bugetul local, în conformitate cu prevederile Legii nr.350/2005 şi rapoartele comisiilor de specialitate ale Consiliului Local al Municipiului Craiova nr. 40, 42, 45, 46, 47/2008;

În conformitate cu prevederile Legii nr. 350/2005 privind regimul finanţărilor nerambursabile din fonduri publice alocate pentru activităţi nonprofit de interes general, Ordonanţei de Urgenţă a Guvernului nr. 34/2006 privind atribuirea contractelor de achiziţie publică, a contractelor de concesiune de lucrări publice  şi a contractelor de concesiune de servicii, aprobată prin  Legea nr. 337/2006 şi Hotărârii Guvernului 925/2006 privind aprobarea normelor de aplicare a prevederilor referitoare la atribuirea contractelor de achiziţie publică din Ordonanţa de Urgenţă a Guvernului nr. 34/2006 ;

În temeiul art. 36 alin. 2 lit. e coroborat cu  alin. 7 lit. a şi art. 45 alin.2, lit.f din Legea nr. 215/2001, republicată, privind administraţia publică locală;

HOTĂRĂŞTE

Art.1.  Se aprobă lista proiectelor selectate de comisia de evaluare pentru finanţarea de la bugetul local, prevăzută în anexa nr.1 ,parte integrantă din prezenta hotărâre.

Art.2.  Se aprobă contractele de finanţare nerambursabilă încheiate între Consiliul Local al Municipiului Craiova şi solicitanţii finanţării de la bugetul local al proiectelor prevăzute la art. 1, conform anexelor nr. 2, 3 şi 4 care fac parte integrantă din prezenta hotărâre.

Art.3.  Se împuterniceşte Primarul Municipiului Craiova să semneze contractele de finanţare nerambursabilă prevăzute la art.2 din prezenta hotărâre.

Art.4.  Serviciul Administraţie Publică Locală, Direcţia Proiecte, Programe, Tehnică şi Investiţii, Direcţia Economico – Financiară, Asociaţia Culturală GAG Craiova, Societatea de Cercetare în Leadership, Management, Marketing şi Cultură Organizaţională şi Asociaţia Europrotector România vor aduce la îndeplinire prevederile prezentei hotărâri.

